b'\n_START_ARTICLE_\nMedicinska sestra\n_START_PARAGRAPH_\nMedicinska sestra je poklic s podro\xc4\x8dja zdravstvene nege, za katerega je potrebna visoka izobrazba (minimalno 1. bolonjska stopnja izobrazbe). V skladu s stopnjo izobra\xc5\xbeevanja se naziv ustrezno  dopolni (diplomirana medicinska sestra, magister zdravstvene nege ali doktor znanosti za podro\xc4\x8dje zdravstvene nege).\n_START_SECTION_\nSrednja \xc5\xa1ola\n_START_PARAGRAPH_\nPred letom 1990 je bilo ime poklica medicinska sestra (V. stopnja izobrazbe). V \xc5\xa1olskem letu 1991/92 se je naziv spremenil v zdravstveni tehnik, od \xc5\xa1olskega leta 2001/02 tehnik zdravstvene nege, od \xc5\xa1olskega leta 2007/08 pa srednja medicinska sestra ali srednji zdravstvenik (za mo\xc5\xa1ke).\n_START_SECTION_\nVi\xc5\xa1je, visoke \xc5\xa1ole in fakultete\n_START_PARAGRAPH_\nOdvisno od stopnje izobrazbe (dol\xc5\xbeine \xc5\xa1olanja) se uporabljajo nazivi vi\xc5\xa1ja medicinska sestra (v preteklosti) ter diplomirana medicinska sestra ali diplomirani zdravstvenik (1. bolonjska stopnja izobrazbe). V Sloveniji pa obstajajo tudi specialisti\xc4\x8dni, podiplomski magistrski programi s podro\xc4\x8dja zdravstvene nege (2. bolonjska stopnja izobrazbe) in s \xc5\xa1tudijskim letom 2016/2017 tudi doktorski \xc5\xa1tudijski program s podro\xc4\x8dja zdravstvene nege (3. bolonjska stopnja izobrazbe) na Univerzi v Mariboru, Fakulteti za zdravstvene vede.'